Απόφαση της Επιτροπής

της 14ης Μαΐου 2001

για την ανάθεση σε εκτελεστικούς φορείς της διαχείρισης της κοινοτικής ενίσχυσης για τα προενταξιακά μέτρα στους τομείς της γεωργίας και της αγροτικής ανάπτυξης, τα οποία εφαρμόζονται στη Δημοκρατία της Βουλγαρίας κατά την προενταξιακή περίοδο

[κοινοποιηθείσα υπό τον αριθμό Ε(2001) 1428]

(2001/380/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1266/1999 του Συμβουλίου, της 21ης Ιουνίου 1999, σχετικά με το συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής και με την τροποποίηση του κανονισμού (ΕΟΚ) αριθ. 3906/89(1), και ιδίως το άρθρο 12 παράγραφος 2,

τον κανονισμό (ΕΚ) αριθ. 2222/2000 της Επιτροπής, της 7ης Ιουνίου 2000, για τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της κεντρικής και ανατολικής Ευρώπης κατά την προενταξιακή περίοδο(2), και ιδίως το άρθρο 3 παράγραφος 2,

Εκτιμώντας τα ακόλουθα:

(1) Σύμφωνα με το άρθρο 4 παράγραφος 5 του κανονισμού (ΕΚ) αριθ. 1268/1999 του Συμβουλίου, της 21ης Ιουνίου 1999, σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της κεντρικής και ανατολικής Ευρώπης κατά την προενταξιακή περίοδο(3), εγκρίθηκε πρόγραμμα για τη γεωργία και την αγροτική ανάπτυξη με την απόφαση C(2000) 3058 τελικό της Επιτροπής, της 20ής Οκτωβρίου 2000, για τη Δημοκρατία της Βουλγαρίας.

(2) Η κυβέρνηση της Δημοκρατίας της Βουλγαρίας και η Επιτροπή, ενεργώντας για λογαριασμό της Ευρωπαϊκής Κοινότητας, υπέγραψαν στις 18 Δεκεμβρίου 2000 την πολυετή χρηματοδοτική συμφωνία που θεσπίζει το τελικό, νομικό και διοικητικό πλαίσιο για την εκτέλεση του προγράμματος Sapard.

(3) Ο κανονισμός (ΕΚ) αριθ. 1266/1999 προβλέπει ότι είναι δυνατόν να γίνει παρέκκλιση από την απαίτηση της εκ των προτέρων έγκρισης που αναφέρεται στο άρθρο 12 παράγραφος 1 του κανονισμού (ΕΚ) αριθ. 1266/1999, βάσει μιας κατά περίπτωση ανάλυσης της ικανότητας διαχείρισης εθνικών και τομεακών προγραμμάτων/σχεδίων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά. Ο κανονισμός (ΕΚ) αριθ. 2222/2000 προβλέπει τους λεπτομερείς κανόνες για τη διεξαγωγή της εν λόγω ανάλυσης.

(4) Η αρμόδια αρχή της Δημοκρατίας της Βουλγαρίας έχει αναθέσει, αφενός, στο κρατικό ταμείο γεωργίας την εφαρμογή των μέτρων "Επενδύσεις σε γεωργικές εκμεταλεύσεις", "Βελτίωση της μεταποίησης και εμπορίας των γεωργικών και αλιευτικών προϊόντων" και "Ανάπτυξη και διαφοροποίηση οικονομικών δραστηριοτήτων, πρόβλεψη πολλαπλών δραστηριοτήτων και εναλλακτικού εισοδήματος", όπως καθορίζεται στο πρόγραμμα για τη γεωργία και την αγροτική ανάπτυξη που εγκρίθηκε με την απόφαση C(2000) 3058 τελικό, για τη Δημοκρατία της Βουλγαρίας και, αφετέρου, στο Υπουργείο Οικονομικών, διεύθυνση δημόσιου ταμείου, τη διεκπεραίωση των χρηματοδοτικών λειτουργιών στο πλαίσιο της εφαρμογής του προγράμματος Sapard.

(5) Σύμφωνα με τον κανονισμό (ΕΚ) αριθ. 1266/1999 και τον κανονισμό (ΕΚ) αριθ. 2222/2000, η Επιτροπή έχει προβεί σε ανάλυση της ικανότητας διαχείρισης εθνικών και τομεακών προγραμμάτων/σχεδίων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά και έχει αναγνωρίσει, για την εφαρμογή των προαναφερθέντων μέτρων, ότι η Δημοκρατία της Βουλγαρίας πληροί τις διατάξεις των άρθρων 4 έως 6 και του παραρτήματος του κανονισμού (ΕΚ) αριθ. 2222/2000 και τους ελάχιστους όρους που παρατίθενται στο παράρτημα του κανονισμού (ΕΚ) αριθ. 1266/1999. Συγκεκριμένα, το κρατικό ταμείο γεωργίας έχει εφαρμόσει ικανοποιητικά τα ακόλουθα βασικά κριτήρια διαπίστευσης: γραπτές διαδικασίες, διαχωρισμός καθηκόντων, έλεγχοι πριν από το έργο και πριν από την πληρωμή, διαδικασίες ανάληψης υποχρεώσεων και πληρωμής, λογιστικές διαδικασίες, ασφάλεια μηχανογραφικών συστημάτων και εσωτερικός έλεγχος. Το Υπουργείο Οικονομικών, διεύθυνση δημόσιου ταμείου, έχει εφαρμόσει ικανοποιητικά τα ακόλουθα βασικά κριτήρια: διαδρομή ελέγχου, διαχείριση χρηματικών διαθεσίμων, είσπραξη, εκταμίευση στο κρατικό ταμείο γεωργίας, ασφάλεια μηχανογραφικών συστημάτων και εσωτερικός έλεγχος.

(6) Είναι επομένως σκόπιμο να γίνει παρέκκλιση από την απαίτηση της εκ των προτέρων έγρισης που αναφέρεται στο άρθρο 12 παράγραφος 1 του κανονισμού (ΕΚ) αριθ. 1266/1999 και να ανατεθεί στο κρατικό ταμείο γεωργίας και στο Υπουργείο Οικονομικών, διεύθυνση δημόσιου ταμείου, της Δημοκρατίας της Βουλγαρίας η διαχείριση της ενίσχυσης σε αποκεντρωμένη βάση.

(7) Ωστόσο, εφόσον οι έλεγχοι που διεξήγαγε η Επιτροπή βασίζονται σε ένα σύστημα το οποίο δεν λειτουργεί ακόμη πλήρως, είναι, επομένως, σκόπιμο να ανατεθεί η διαχείριση του προγράμματος Sapard στο κρατικό ταμείο γεωργίας και στο Υπουργείο Οικονομικών, διεύθυνση δημόσιου ταμείου σε προσωρινή βάση, έτσι ώστε η πλήρης ανάθεση της διαχείρισης του προγράμματος Sapard να προβλέπεται μόνον αφού έχουν διεξαχθεί επιπλέον έλεγχοι, για να διασφαλιστεί ότι το σύστημα λειτουργεί κανονικά και έχουν εφαρμοστεί οι συστάσεις που ενδέχεται να εκδώσει η Επιτροπή, όσον αφορά την ανάθεση της διαχείρισης της ενίσχυσης στο κρατικό ταμείο γεωργίας και στο Υπουργείο Οικονομικών, διεύθυνση δημόσιου ταμείου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Αίρεται η απαίτηση της εκ των προτέρων έγκρισης από την Επιτροπή της επιλογής των σχεδίων, της πρόσκλησης υποβολής προσφορών και της ανάθεσης δημοσίων έργων από τη Δημοκρατία της Βουλγαρίας.

Άρθρο 2

Η διαχείριση του προγράμματος Sapard ανατίθεται σε προσωρινή βάση, αφενός, στο κρατικό ταμείο γεωργίας Hristo Botev blvd. 55, 1040 Sofia, Βουλγαρία, για την υλοποίηση των μέτρων "Επενδύσεις σε γεωργικές εκμεταλεύσεις", "Βελτίωση της μεταποίησης και εμπορίας των γεωργικών και αλιευτικών προϊόντων" και "Ανάπτυξη και διαφοροποίηση οικονομικών δραστηριοτήτων, πρόβλεψη πολλαπλών δραστηριοτήτων και εναλλακτικού εισοδήματος", όπως καθορίζεται στο πρόγραμμα για τη γεωργία και την αγροτική ανάπτυξη που εγκρίθηκε με την απόφαση C(2000) 3058 τελικό, για τη Δημοκρατία της Βουλγαρίας και, αφετέρου, στο Υπουργείο Οικονομικών, διεύθυνση δημόσιου ταμείου, 102, Radkovski St., 1040 Sofia, για τις χρηματοδοτικές λειτουργίες που πρέπει να διεκπεραιώσει στο πλαίσιο της εφαρμογής του προγράμματος Sapard για τη Δημοκρατία της Βουλγαρίας. Εφόσον ζητηθεί από την αρμόδια αρχή, η Επιτροπή μπορεί να αποφασίσει την επέκταση της ανάθεσης διαχειριστικών καθηκόντων και σε άλλα προσδιοριζόμενα στο πρόγραμμα για τη γεωργία και την αγροτική ανάπτυξη, εφόσον αποδειχθεί ότι υφίσταται συμμόρφωση προς τους σχετικούς όρους.

Βρυξέλλες, 14 Μαΐου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 161 της 26.6.1999, σ. 68.

(2) ΕΕ L 253 της 7.10.2000, σ. 5.

(3) ΕΕ L 161 της 26.6.1999, σ. 87.